CELEX: 32020D1465
Language: fi
Date: 2020-10-12 00:00:00
Title: Neuvoston päätös (YUTP) 2020/1465, annettu 12 päivänä lokakuuta 2020, Euroopan unionin tukitoimesta Yhdistyneiden kansakuntien valvonta- ja tarkastusmekanismille Jemenissä

13.10.2020   
               
               
                  FI
               
               
                  Euroopan unionin virallinen lehti
               
               
                  L 335/13
               
            
         NEUVOSTON PÄÄTÖS (YUTP) 2020/1465,
         annettu 12 päivänä lokakuuta 2020,
         Euroopan unionin tukitoimesta Yhdistyneiden kansakuntien valvonta- ja tarkastusmekanismille Jemenissä
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Yhdistyneiden kansakuntien (YK) valvonta- ja tarkastusmekanismin (UNVIM) pyynnön perusteella neuvosto hyväksyi 18 päivänä syyskuuta 2018 päätöksen (YUTP) 2018/1249 (1) Euroopan unionin tukitoimesta UNVIM:lle. Päätöksen (YUTP) 2018/1249 tekninen täytäntöönpano annettiin YK:n hankepalveluiden toimiston (UNOPS) tehtäväksi ja sen tarkoituksena oli mahdollistaa se, että UNVIM voi jatkaa valvonta- ja tarkastustehtävänsä toteuttamista YK:n turvallisuusneuvoston päätöslauselman 2216 (2015) mukaisesti.
                  
               
                     (2)
                  
                  
                     Jemenin konfliktin osapuolet allekirjoittivat 13 päivänä joulukuuta 2018 Tukholman sopimuksen, jonka määräykset vahvistettiin YK:n turvallisuusneuvoston päätöslauselmilla 2451 (2018) ja 2452 (2019). UNVIM:lle annettiin johtava rooli Yemen Sea Ports Corporationin tukemisessa Hodeidan, Saleefin ja Ras Issan satamien hallinnoinnissa ja tarkastuksissa.
                  
               
                     (3)
                  
                  
                     Neuvosto hyväksyi 18 päivänä helmikuuta 2019 päätelmät, joissa se pani tyytyväisenä merkille Tukholman sopimuksen hyväksymisen sekä YK:n turvallisuusneuvoston päätöslauselmien 2451 (2018) ja 2452 (2019) yksimielisen hyväksymisen. Neuvosto toisti kehotuksensa kaikille osapuolille helpottaa kaupallisten tarvikkeiden, myös polttoaineen, toimittamista ja palautti mieleen, että Hodeidan sataman sekä Saleefin ja Ras Issan satamien toiminta on ensiarvoisen tärkeää miljoonien jemeniläisten selviytymisen kannalta. Neuvosto toisti tukevansa UNVIM:a, jotta voidaan varmistaa kaupallisten tavaroiden pääsy jatkossakin Jemeniin kaikkien asiaa koskevien YK:n turvallisuusneuvoston päätöslauselmien mukaisesti.
                  
               
                     (4)
                  
                  
                     UNVIM:n pyynnön perusteella neuvosto hyväksyi 4 päivänä lokakuuta 2019 päätöksen (YUTP) 2019/1672 (2) ja vahvisti unionin tuen UNVIM:lle.
                  
               
                     (5)
                  
                  
                     YK:n turvallisuusneuvoston päätöslauselmilla 2505 (2020) ja 2534 (2020) jatkettiin Hodeidan sopimusta tukevan YK:n operaation (UNMHA) toimeksiantoa, jotta voidaan tukea Hodeidan kaupunkia ja Hodeidan, Saleefin ja Ras Issan satamia koskevan sopimuksen täytäntöönpanoa Tukholman sopimuksen mukaisesti.
                  
               
                     (6)
                  
                  
                     UNVIM pyysi 15 päivänä heinäkuuta 2020 unionilta lisätukea.
                  
               
                     (7)
                  
                  
                     Unionin olisi uusittava tukensa UNVIM:n toimeksiannon täytäntöönpanolle,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Unioni uusii tukensa UNVIM:n toimeksiannon täytäntöönpanolle asiaankuuluvien YK:n päätöslauselmien ja erityisesti päätöslauselmien 2216 (2015) ja 2451 (2018) mukaisesti. Tuen yleisenä tavoitteena on edistää sitä, että kaupalliset tuotteet pääsisivät jälleen esteettömästi Jemeniin, toteuttamalla avointa ja tehokasta selvitysprosessia kaupallisiin laivakuljetuksiin, joiden kohteena olevat Jemenin satamat eivät ole Jemenin hallituksen hallinnassa, sekä tehostaa UNVIM:n roolia Tukholman sopimuksen määräysten täytäntöönpanossa.
            
            
               2.   Hankkeen erityiset tavoitteet ovat seuraavat:
               
                           —
                        
                        
                           lisätään Jemeniin vietävän kaupallisen rahdin määrää vauhdittamalla edelleen kaupallisten laivakuljetusten selvitysprosessia ja edistämällä laivayhtiöiden luottamusta kauppa-alusten Hodeidan, Saleefin ja Ras Issan satamiin pääsyn osalta;
                        
                     
                           —
                        
                        
                           tehostetaan UNVIM:n valmiutta toimia Hodeidan, Saleefin ja Ras Issan satamissa Tukholman sopimuksen ja asiaankuuluvien YK:n turvallisuusneuvoston päätöslauselmien mukaisesti.
                        
                     
            
               3.   Tällä päätöksellä unioni tukee YK:n pääsihteerin Jemenin erityislähettilään toimistoa ja UNMHA-operaatiota UNVIM:n toiminnan käynnistämisessä Hodeidan, Saleefin ja Ras Issan satamissa. Tätä varten unioni osallistuu kustannuksiin, jotka liittyvät UNVIM:n vahvistamiseen, sekä vastaa siten Jemenin väestön tarpeisiin osana laajempaa humanitaarista strategiaa.
               Hankkeen kuvaus on esitetty liitteessä.
            
         
         
            2 artikla
            
               1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.
            
            
               2.   UNOPS vastaa 1 artiklassa tarkoitettujen toimien teknisestä täytäntöönpanosta. Se suorittaa tämän tehtävän korkean edustajan alaisuudessa. Tätä varten korkea edustaja sopii tarvittavista järjestelyistä UNOPS:n kanssa.
            
         
         
            3 artikla
            
               1.   Rahoitusohje 1 artiklassa tarkoitetun hankkeen toteuttamiseksi on 2 059 838 euroa.
            
            
               2.   Edellä 1 kohdassa vahvistetulla määrällä rahoitettavia menoja hallinnoidaan unionin talousarvioon sovellettavien menettelyjen ja sääntöjen mukaisesti.
            
            
               3.   Komissio valvoo 1 kohdassa vahvistetulla määrällä rahoitettavien menojen asianmukaista hallinnointia. Se tekee tätä varten rahoitusosuussopimuksen UNOPS:n kanssa. Kyseisessä rahoitusosuussopimuksessa määrätään, että UNOPS:n on varmistettava unionin rahoitusosuuden näkyvyys.
            
            
               4.   Komissio pyrkii tekemään 3 kohdassa tarkoitetun rahoitusosuussopimuksen mahdollisimman pian tämän päätöksen hyväksymisen jälkeen. Se ilmoittaa neuvostolle kyseisessä prosessissa mahdollisesti ilmenevistä vaikeuksista ja rahoitusosuussopimuksen tekopäivästä.
            
         
         
            4 artikla
            
               1.   Korkea edustaja tiedottaa neuvostolle tämän päätöksen täytäntöönpanosta UNVIM:n säännöllisesti laatimien raporttien pohjalta, joihin sisältyvät myös raportit UNVIM:n ohjauskomitean kuukausittaisista kokouksista. Kyseiset raportit ovat perustana neuvoston arvioinnille.
            
            
               2.   Komissio toimittaa neuvostolle tietoja 1 artiklassa tarkoitetun hankkeen toteuttamisen rahoitusnäkökohdista.
            
         
         
            5 artikla
            Tämä päätös tulee voimaan päivänä, jona se hyväksytään.
            Tätä päätöstä sovelletaan 1 päivästä lokakuuta 2020.
            Tämän päätöksen voimassaolo päättyy 12 kuukauden kuluttua 3 artiklan 3 kohdassa tarkoitetun komission ja UNOPS:n välisen rahoitusosuussopimuksen tekemisestä.
         
         
            Tehty Luxemburgissa 12 päivänä lokakuuta 2020.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  Neuvoston päätös (YUTP) 2018/1249, annettu 18 päivänä syyskuuta 2018, Euroopan unionin tukitoimesta Yhdistyneiden kansakuntien valvonta- ja tarkastusmekanismille Jemenissä (EUVL L 235, 19.9.2018, s. 14).
         
            (2)  Neuvoston päätös (YUTP) 2019/1672, annettu 4 päivänä lokakuuta 2019, Euroopan unionin vakautustoimesta Jemenissä Yhdistyneiden kansakuntien valvonta- ja tarkastusmekanismin tukemiseksi (EUVL L 256, 7.10.2019, s. 10).
      
      
         
            LIITE
            Unionin tuki on tarkoitettu UNVIM:n henkilöstön rahoittamiseen seuraavasti:
            
                        —
                     
                     
                        henkilöstö, joka on määrä lähettää Hodeidaan: yksi koordinointivirkailija, yksi turvallisuusneuvonantaja, kaksi valvojaa, kaksi yhteyshenkilöä, yksi operatiivisesta protokollasta vastaava avustaja, yksi paikallinen turvallisuusavustaja ja yksi hallintoavustaja;
                     
                  
                        —
                     
                     
                        kaksi valvojaa, joista yksi on määrä lähettää Saleefiin ja toinen Ras Issaan;
                     
                  
                        —
                     
                     
                        yksi läpivalaisulaitteen hoitaja.
                     
                  Lisäksi rahoitetaan UNVIM:a tukevan unionin toimen toteuttamisen edellyttämää hallinnollista tukihenkilöstöä (yksi rahoitusvastaava, yksi hankintavastaava ja yksi henkilöstövastaava).
            UNOPS rekrytoi tässä liitteessä tarkoitetun henkilöstön jäsenet UNOPS:n rekrytointisääntöjen ja -menettelyjen mukaisesti. UNOPS ilmoittaa EUH:lle ennakkoon mahdollisista haettavista paikoista.